A Magyar Közlönyben október elején jelent meg, hogy a Kormány 4 milliárd 505 millió 212 ezer 85 forint költségvetési forrás biztosításáról döntött, hogy megvalósuljon a KIRÁLY Sportlétesítmény fejlesztése II. üteme. Az összeget két részletben kapja meg Király Gábor: ebben az évben 426 milliót, jövőre pedig kicsivel több, mint 4 milliárdot.

Mivel nem kevés közpénzről van, több kérdést is elküldtünk a válogatottsági rekorder kapusnak a megvalósuló fejlesztésekkel kapcsolatban. Arra lettünk volna kíváncsiak, hogy

Egészen pontosan milyen fejlesztés valósul meg a kapott támogatásból, mik annak a legfőbb felhasználási terültei?

Ha lehet tudni, mire költik ezt a pénzt, vannak-e már tervek, tervrajzok és látványtervek?

Mi lesz a sportlétesítményből? Nemzetközi edzőközpont, esetleg valamilyen más bázis?

Létezik-e olyan koncepció, hogy ez a fejlesztés a szombathelyi futball életébe hogyan kapcsolódik?

Azt a választ kaptuk, hogy jelenleg az előkészítő szakasz zajlik, a fejlesztés részleteiről pedig majd akkor számolnak be a nagyközönségnek, ha lesz miről beszámolni.

Ezt azért nem teljesen értjük, mert ha semmi konkrétum nincs még a beruházással kapcsolatban, akkor Király hogyan kaphatott forintra kiszámolt támogatást. Arról nem is beszélve, hogy közpénzről van szó, aminek felhasználásáról érdemben kellene értesíteni a nyilvánosságot.

Egyébként nem ez az egyetlen, jelenleg is futó foci projekt Szombathelyen, amelynél súlyos milliárdokat tesznek bele, hogy megvalósuljon a futballmennyország. Még nem fejezték annak a foci akadémiának az építését, amit Sé és Szombathely között hoznak létre - ott 6 milliárdot költ el a kormány és a Mészáros Lőrinc cége, a ZÁÉV a kivitelező.

A Szombathelyi Haladás focicsapata pedig időközben a másodosztályban is a kiesőhelyre került.

Szólj hozzá!